ການປັບປຸງຫຼັກສູດການສຶກສານອກໂຮງຮຽນຕາມແຜນພັດທະນາ 5 ປີ ການສຶກສາຄັ້ງທີ VIII ແມ່ນຄວາມຈຳເປັນພາວະວິໄສ. ເຖິງວ່າ ສປປລາວ ໄດ້ປະກາດຈົບຊັ້ນປະຖົມບຳລຸງທົ່ວປະເທດ ໃນປີ 2015 ແລ້ວກໍ່ຕາມ, ແຕ່ເຫັນວ່າ ປະຊາຊົນຈຳນວນໜຶ່ງຍັງພາດໂອກາດ ແລະ ບໍ່ໄດ້ເຂົ້າເຖິງການສຶກສາໃນຮູບແບບຕ່າງໆໂດຍສະເພາະແມ່ນຢູ່ເຂດຮ່າງໄກສອກຫຼີກ, ຈຳນວນຜູ້ຮຽນບໍ່ຈົບ ແລະ ປະລະຈາກການສຶກສາສາຍສາມັນກໍຍັງມີທ່ວງທ່າທີ່ສູງ, ການປະລະການຮຽນ ແລະ ການຕົກຫຼົ່ນການຮຽນຂອງກຸ່ມເປົ້າໝາຍການສຶກສານອກໂຮງຮຽນ ແລະ ຈຳນວນທີ່ກັບມາກືກຄືນກໍ່ຍັງເປັນສິ່ງທີ່ທ້າທາຍ. ສະນັ້ນ, ຈຶ່ງເຫັນໄດ້ວ່າການພັດທະນາຫຼັກສູດບຳລຸງຊັ້ນປະຖົມການສຶກສານອກໂຮງຮຽນຄືນ ໂດຍສະເພາະແມ່ນປຶ້ມຄູ່ມືຄູ ແລະ ແບບຮຽນ ແມ່ນມີຄວາມສຳຄັນຢ່າງຍິ່ງໃຫ້ສາມາດຮັບປະກັນຄວາມສອດຄ່ອງກັບຜູ້ສອນ ແລະ ຜູ້ຮຽນໃນສະພາບປັດຈຸບັນ ຮັບປະກັນໄດ້ທາງດ້ານຄຸນນະພາບ ແລະ ສາມາດທຽບເທົ່າກັບການສຶກສາໃນໂຮງຮຽນ.
ໃນວັນທີ 27 ພະຈິກ 2017 ສູນ ພັດທະນາການສຶກສານອກໂຮງຮຽນ ກົມ ການສຶກສານອກໂຮງຮຽນ ກະຊວງສຶກ ສາທິການ ແລະ ກິລາ ໄດ້ເປີດກອງ ປະຊຸມແນະນຳການຂຽນປື້ມແບບຮຽນ, ຄູ່ມືຄູ ຫຼັກສູດຊັ້ນປະຖົມສຶກສານອກ ໂຮງຮຽນ ທີ່ຫ້ອງປະຊຸມບ້ານພັກແຄມງື່ມ ເມືອງແກ້ວອຸດົມ ແຂວງວຽງຈັນ ພາຍໃຕ້ການເປັນປະທານຂອງ ທ່ານ ປ.ອ ກ້າ ສະເຫຼີມສຸກ ຫົວໜ້າກົມການ ສຶກສານອກໂຮງຮຽນ ກະຊວງສຶກສາທິການ ແລະ ກິລາ, ມີຄະນະອຳນວຍການສູນພັດທະນາການສຶກສານອກໂຮງຮຽນ ແລະ ຜູ້ເຂົ້່າຮ່ວມຈາກຄະນະພະແນກລົບລ້າງຄວາມບໍ່ຮູ້ໜັງສື ກົມການສຶກສານອກໂຮງຮຽນ, ສະຖານບັນຄົ້ນຄ້ວາວິທະຍາສາດການສຶກສາ, ວິຊາການສູນພັດທະນາການສຶກສານອກໂຮງຮຽນ, ຂະແໜງການສຶກສານອກໂຮງຮຽນ ພະແນກສຶກສາທິການ ແລະ ກິລາ ແຂວງບໍລິຄຳໄຊ ແລະ ພະນັກງານອາວຸໂສບຳນານຈຳນວນໜຶ່ງທັງໝົດ 23 ທ່ານ, ຍິງ 8 ທ່ານໄດ້ເຂົ້າຮ່ວມ.
ກອງປະຊຸມຄັ້ງນີ້ຈະໄດ້ດຳເນີນເປັນເວລາ 3 ວັນ ນັບແຕ່ວັນທີ 27-29 ພະຈິກ 2017 ຈຶ່ງຈະສຳເລັດ ຊຶ່ງຄະນະຮັບຜິດຊອບໄດ້ນຳສະເໜີຂະບວນການພັດທະນາຫຼັກສູດໃນແຕ່ລະໄລຍະ ໂດຍອີງໃສ່ຄວາມສອດຄ່ອງກັບແນວທາງການປ່ຽນແປງໃໝ່ຂອງພັກແຕ່ລະໄລຍະ, ການປ່ຽນແປງທາງເສດຖະກິດ-ສັງຄົມ ແລະ ສິ່ງແວດລ້ອມປັດຈຸບັນ ທັງເປັນການຮັບປະກັນໃຫ້ປະຊາຊົນໃນກຸ່ມເປົ້າໝາຍການສຶກສານອກໂຮງຮຽນໄດ້ຮັບການສຶກສາຢ່າງທົ່ວເຖິງ ແລະ ມີຄຸນນະພາບ. ການປັບປຸງບາງເນື້ອ, ຮູບແບບ ແລະ ວິທີການສອນ ຂອງປຶ້ມແບບຮຽນ ແລະ ຄູ່ມືຄູ ແມ່ນມີຄວາມຈຳເປັນ.
ກອງປະຊຸມແນະນຳການຂຽນປື້ມແບບຮຽນ ແລະ ຄູ່ມືຄູ ຫຼັກສູດການສຶກສາຊັ້ນປະຖົມນອກໂຮງຮຽນ ແມ່ນເພື່ອເປັນການຮັບປະກັນວ່າຜູ້ທີ່ຈະຂຽນເນື້ອໃນດັ່ງ ກ່າວມີຄວາມເຂົ້າໃຈເປັນເອກະພາບທາງດ້ານຫຼັກການ ຈຸດ ປະສົງລະດັບຄາດໝາຍ ແລະ ກຸ່ມເປົ້າໝາຍທີ່ຈະນຳໃຊ້ຫຼັກສູດນີ້ໃນຕໍ່ໜ້າ. ຜູ້ເຂົ້າຮ່ວມຈະໄດ້ພ້ອມກັນຄົ້ນຄວ້າເຖິງອົງປະກອບຂອງແຕ່ລະບົດ, ການຈັດລຳດັບຄວາມສຳຄັນໃນການຮຽນພາສາລາວ, ຄະນິດສາດ ແລະ ເອກະພາບທາງດ້ານໂຄງສ້າງ-ໂຄງຮ່າງຂອງແຕ່ລະບົດ. ໃນຕອນທ້າຍແຕ່ລະກຸ່ມກໍໄດ້ນຳສະເໜີແບບແຜນວິທີເຮັດວຽກຂອງແຕ່ລະກຸ່ມເພື່ອຮັບປະກັນໄດ້ທາງດ້ານເນື້ອໃນ ແລະ ຄຸນນະພາບຂອງປຶ້ມແບບຮຽນ ແລະ ຄູມືຄູ ຊຶ່ງຄາດວ່າທ້າຍປີ 2018 ຈະສາມາດສຳເລັດເປັນຕົ້ນສະບັບ, ເຂົ້າຈັດພິມ ແລະ ນຳໃຊ້ໃນຕົ້ນປີ 2019.
ໂດຍ: ຢ ເຈີຕົງວ່າງ